**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2022-11-25 Nr. TAR-117

 Posėdžio data – 2022 m. lapkričio 22 d.

 Pradžia – 13.00 val. (nuotoliniu būdu).

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Jurij Šeršniov, Artūras Razbadauskas, Alina Velykienė, Antanas Kontautas. Nedalyvauja Vaida Raugelė.

 Posėdyje dalyvauja Savivaldybės administracijos darbuotojai: Socialinės paramos skyriaus vedėja A. Liesytė, Socialinio būsto skyriaus vedėja L. Murauskienė, Turto valdymo skyriaus vedėjas E. Simokaitis, L.e.p. Strateginio planavimo skyriaus vedėja S. Kačerauskaitė, Finansų skyriaus vedėja K. Petraitienė, Sveikatos apsaugos skyriaus vedėja R. Perminienė, Projektų skyriaus vedėja E. Jurkevičienė, R. Zulcas

 Kviestieji asmenys: Sveikatos apsaugos ministerijos atstovai K. Rušinskas, L. Uzielienė, V. Buzytė.

 DARBOTVARKĖ (patvirtinta už -5):

 1. Dėl viešosios įstaigos Klaipėdos greitosios medicininės pagalbos stoties turtinių ir neturtinių teisių ir pareigų perdavimo valstybės nuosavybėn. Pranešėjas E. Simokaitis.

 2. Dėl savivaldybės būsto ir neįrengtos palėpės dalies pardavimo. Pranešėjas E. Simokaitis.

 3. Dėl sprendimo pirkti nekilnojamąjį daiktą savivaldybės nuosavybėn. Pranešėjas E. Simokaitis

 4. Dėl turto perdavimo valdyti, naudoti ir disponuoti patikėjimo teise Klaipėdos miesto savivaldybės biudžetinėms įstaigoms. Pranešėjas E. Simokaitis.

5. Dėl sutikimo priimti dovanojamą viešosios įstaigos „Klaipėdos Šv. Jono bažnyčios bokšto atkūrimas“ dalininkų kapitalo dalį ir turto investavimo, didinant šios įstaigos dalininkų kapitalą. Pranešėjas E. Simokaitis.

6. Dėl Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimo. Pranešėjas E. Simokaitis.

 7. Dėl savivaldybės būsto nuomos sąlygų pakeitimo. Pranešėja L. Murauskienė.

 8. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

 9. Dėl įgaliojimo suteikimo savivaldybės administracijos direktoriui nustatyti maksimalius socialinės priežiūros paslaugų išlaidų finansavimo Klaipėdos miesto gyventojams dydžius. Pranešėja A. Liesytė.

 10. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimo. Pranešėja K. Petraitienė.

 11. Dėl Klaipėdos miesto savivaldybės biudžeto asignavimų administravimo ir biudžeto vykdymo tvarkos aprašo patvirtinimo. Pranešėja K. Petraitienė.

 12. Klaipėdos miesto savivaldybės 2023-2025 m. strateginio veiklos plano programų projektų pristatymas. Pranešėja S. Kačerauskaitė.

 1. SVARSTYTA. Viešosios įstaigos Klaipėdos greitosios medicininės pagalbos stoties turtinių ir neturtinių teisių ir pareigų perdavimas valstybės nuosavybėn.

 Pranešėjas – E. Simokaitis. Primena, kad klausimas buvo pristatytas komitete ir svarstytas Tarybos posėdyje. Nepriėmus sprendimo šiandien klausimą siūloma svarstyti dar kartą.

 E. Simokaitis sako, kad sprendimo projektas parengtas pagal gautą kreipimąsi iš Sveikatos apsaugos ministerijos, esmė – įgyvendinti sveikatos sektoriaus reformą dėl greitosios medicininės pagalbos (toliau – GMP) paslaugų teikimo LR teritorijoje. Pažymi, kad GMP paslaugos teikimą perima valstybė, pagal LR Konstitucinio teismo išaiškinimą ir priimtą LR Sveikatos priežiūros įstaigų įstatymo pakeitimą, kuriame numatyta, kad GMP paslaugos teikimas yra valstybės atsakomybė ir valstybės vykdoma paslauga. Beveik visos savivaldybės, turinčios GMP įstaigas, yra priėmusios sprendimus. E. Simokaitis sako, kad pateiktą sprendimą būtina priimti iki gruodžio 1 d. tam, kad visos įstaigos spėtų į reorganizavimo procesą.

 R. Perminienė primena, kad Sveikatos apsaugos ministerija (toliau - SAM) įvykdė numatytus įsipareigojimus.

 K. Bagdonas siūlo sprendimo projektą papildyti taip: „Įpareigoti Lietuvos Respublikos sveikatos apsaugos ministeriją, centralizuojant greitosios medicinos pagalbos paslaugas teikiančių įstaigų sistemą, į reorganizavimo sąlygas įtraukti sąlygą, kad Klaipėdos GMP ilgalaikis materialusis turtas nuo 2023 m. liepos 1 d. 5 (penkerius) metus būtų naudojamas Klaipėdos GMP aptarnaujamoje teritorijoje.“

 V. Buzytė sako, kad toks įsipareigojimas neturi jokios juridinės galios.

 L. Uzielienė paantrina, kad savivaldybė negali įpareigoti SAM ir įstaigos, kurios dar nėra, naudoti turtą konkrečiai teritorijai aptarnauti.

 R. Perminienė mano, kad sprendimo projektą būtų galima papildyti dar vienu punktu, apie kurį pati SAM parašė savo pateiktame rašte (kad Klaipėdos GMP ilgalaikis materialusis turtas būtų naudojamas Klaipėdos GMP aptarnaujamoje teritorijoje).

 V. Buzytė teigia, jei nuo to bus ramiau – gali sprendimo projektą papildyti siūlomu sakiniu.

 L. Uzielienė primena, kad kai kuris turtas, nurodžius 5 metus, bus nusidėvėjęs anksčiau, kadangi jis įgytas ir naudojamas jau ne vienerius metus ir jo galiojimo laikas eina į pabaigą.

 A. Cesiulis mano, kad turime nekalbėti apie automobilius ir kitą įrangą. A. Cesiulis teigia, kad būtų gerai, jei SAM įsipareigojimas būtų įrašytas į sprendimo projektą.

 A. Velykienė mano, kad nereikia skirtyti gyventojų, gyvenančių Klaipėdos mieste nuo gyventojų, gyvenančių rajone. Gyvybė svarbi visuose regionuose. Pritaria pateiktam sprendimo projektui.

 E. Simokaitis siūlo sakinį papildyti taip: atsižvelgiant į jo (turto) fizinį nusidėvėjimą (likutines vertes).

 K. Rušinskas sako, kad nustatyti ilgalaikio turto naudojimo terminus rengiant reorganizavimo sąlygas ir tai galima įrašyti į pateiktą sprendimo projektą.

 A. Cesiulis siūlo balsuoti.

 K. Bagdonas siūlo balsuoti už jo pateiktą papildomą sakinį ir su E. Simokaičio pastaba.

 Balsavimu (už-2, prieš-2, susilaiko-2) nepritarta papildyti sprendimo projektą papildomu sakiniu.

 NUTARTA. Pritarti sprendimo projektui.

 BALSUOTA: už – 5 (K. Bagdonas, A. Velykienė, A. Cesiulis, A. Kontautas, A. Razbadauskas), prieš – 0, susilaiko – 1 (J. Šeršniov).

 2. SVARSTYTA. Savivaldybės būsto ir neįrengtos palėpės dalies pardavimas.

 Pranešėjas – E. Simokaitis. Sako, kad šiuo sprendimu siekiama įgyvendinti savivaldybės būsto nuomininko ir neįrengtos palėpės bendraturčio prašymus dėl leidimo įsigyti nuomojamą savivaldybei nuosavybės teise priklausantį būstą ir neįrengtos palėpės dalį, atlikti pardavimo procedūras.

 NUTARTA. Pritarti sprendimo projektui (bendru sutarimu).

 3. SVARSTYTA. Sprendimas pirkti nekilnojamąjį daiktą savivaldybės nuosavybėn.

 Pranešėjas – E. Simokaitis. Pažymi, kad sprendimo projekto tikslas – pavesti Klaipėdos miesto savivaldybės administracijos direktoriui organizuoti butų I. Simonaitytės g. 27-(duomenys neskelbiami), Klaipėdoje, Šilutės pl. 60(duomenys neskelbiami), Klaipėdoje ir Šiaulių g. 3-(duomenys neskelbiami) Klaipėdoje, pirkimo procedūras. Butai įsigyjami Klaipėdos miesto savivaldybės socialinio būsto fondui plėtoti.

 NUTARTA. Pritarti sprendimo projektui (bendru sutarimu).

 4. SVARSTYTA. Turto perdavimas valdyti, naudoti ir disponuoti patikėjimo teise Klaipėdos miesto savivaldybės biudžetinėms įstaigoms.

 Pranešėjas – E. Simokaitis. Sako, kad sprendimo projektas teikiamas, siekiant perduoti ilgalaikį ir trumpalaikį turtą Klaipėdos miesto savivaldybės biudžetinėms įstaigoms.

 NUTARTA. Pritarti sprendimo projektui (bendru sutarimu).

5. SVARSTYTA. Sutikimas priimti dovanojamą viešosios įstaigos „Klaipėdos Šv. Jono bažnyčios bokšto atkūrimas“ dalininkų kapitalo dalį ir turto investavimo, didinant šios įstaigos dalininkų kapitalą.

Pranešėjas – E. Simokaitis. Siūlo sutikti priimti Klaipėdos miesto savivaldybės nuosavybėn (toliau – Savivaldybė) viešosios įstaigos „Klaipėdos Šv. Jono bažnyčios bokšto atkūrimas“ dovanojamas šios įstaigos dalininkų kapitalo 2/3 dalis, perduoti Savivaldybei nuosavybės teise priklausantį finansinį turtą – 170 000,00 Eur, savivaldybės, kaip dalininkės, įnašą viešajai įstaigai Šv. Jono bažnyčios bokšto atkūrimas (toliau – Įstaiga), didinant šios Įstaigos dalininko kapitalą. Investuotas turtas padidins Įstaigos dalininkų kapitalą ir užtikrins galimybę prisidėti prie bokšto atkūrimo.

Siekiantatkurti antrojo pasaulinio karo laikotarpiu sugriautą Šv. Jono bažnyčią, glaudžiai bendradarbiaujant religinei bendruomenei ir viešajam sektoriui, Šv. Jono bažnyčios atstatyme įgyvendinta: Klaipėdos miesto savivaldybės taryba 2013 metų sausio 31 d. sprendimu Nr. T2-2 pritarė Klaipėdos miesto savivaldybės administracijos ir Klaipėdos miesto evangelikų liuteronų parapijos bendradarbiavimo sutarčiai, Lietuvos Respublikos Seimas 2020 metų sausio 14 d. nutarimu Nr. XIII-2791 „Dėl Šv. Jono bažnyčios su bokštu atkūrimo Klaipėdoje projekto“ pripažino projektą svarbiu valstybei projektu ir pasiūlė Lietuvos Respublikos Vyriausybei įvertinti ir prisidėti prie sklandesnio jo įgyvendinimo, Klaipėdos miesto savivaldybės užsakymu yra parengta galimybių studija su investiciniu projektu, parengti projektiniai pasiūlymai su įveiklinimo koncepcija, parengta archeologinių tyrimų programa, atlikti istoriniai bei bažnyčios priestato žvalgomieji archeologiniai tyrimai. Buvo vykdomas projekto viešinimas. Pagal preliminarius skaičiavimus visos bažnyčios atkūrimo vertė – 16 mln. Eur. Jau daug metų Klaipėdos miesto ir valstybės lėšomis yra finansuojami archeologinių tyrimų darbai. 2021 m. liepos 2 d. pasirašyta Klaipėdos miesto evangelikų liuteronų parapijos ir UAB „Senamiesčio projektai“ Šv. Jono bažnyčios projektavimo sutartis. Sutartis numato galimybę projektą skaidyti į etapus ir pradėti projekto įgyvendinimą nuo Šv. Jono bažnyčios bokšto suprojektavimo, o vėliau ir statybos. Preliminari bokšto projekto įgyvendinimo vertė – apie 3mln. Eur. 2021 m. Klaipėdos mero vardu buvo kreiptasi į LR Vyriausybę dėl Šv. Jono bažnyčios atstatymo finansavimo valstybės biudžeto lėšomis, tačiau iš ministerijų gautas neigiamas atsakymas. Savivaldybės tarybos 2022-07-21 sprendimu Nr. T2-175 „Dėl pritarimo bendradarbiavimo sutarčiai“ pritarta bendradarbiavimo sutarties, sudaromos tarp Savivaldybės administracijos ir Klaipėdos evangelikų liuteronų parapijos, projektui, bendradarbiavimo sutartis Nr. J9-2644 sudaryta 2022-08-04 (toliau – Sutartis). Sutarties 3.1 papunktis nustato įpareigojimą - Įsteigti viešąją įstaigą <..>, kurios veiklos tikslas būtų Šv. Jono bažnyčios bokšto atkūrimas. 2022-10-17 sudarytas viešosios įstaigos „Klaipėdos Šv. Jono bažnyčios bokšto atkūrimo“ steigimo aktas, juridinių asmenų registre ši įstaiga registruota, jai suteiktas juridinio asmens kodas 306163719.Sutarties 4 punktas nustato Savivaldybės įsipareigojimus: atlikti visus reikalingus teisinius veiksmus, skirtus Savivaldybės tapimui Įstaigos dalininke, perduoti Įstaigai turtinį įnašą pinigais, kuris bus skirtas Šv. Jono bažnyčios bokšto projektavimui.

A. Cesiulis teigia, kad, kad be Savivaldybės pagalbos Šv. Jono bažnyčios bokšto atstatymo darbai nebus pradėti. Siūlo pritarti sprendimo projektui.

NUTARTA. Pritarti sprendimo projektui (bendru sutarimu).

6. SVARSTYTA. Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimas.

Pranešėjas – E. Simokaitis. Sako, kad šiuo Savivaldybės tarybos sprendimo projektu siekiama pakeisti Klaipėdos miesto savivaldybės panaudai perduodamo turto sąrašą, patvirtintą Klaipėdos miesto savivaldybės tarybos 2012 m. kovo 29 d. sprendimu Nr. T2-91.

NUTARTA. Pritarti sprendimo projektui (bendru sutarimu).

 7. SVARSTYTA. Savivaldybės būsto nuomos sąlygų pakeitimas.

 Pranešėja – L. Murauskienė. Sako, kad Savivaldybės tarybai priėmus sprendimą, būtų patenkintas mažas pajamas gaunančios nuomininkės prašymas, užtikrinant jos teises į tolesnę būsto nuomą socialinio būsto nuomos sąlygomis, mokant mažesnį nuomos mokestį bei sudarytos prielaidos kreiptis dėl nuomos mokesčio lengvatų taikymo ir perkėlimo į mažesnio naudingojo ploto socialinį būstą.

 NUTARTA. Pritarti sprendimo projektui (bendru sutarimu).

 8. SVARSTYTA. Atleidimas nuo socialinio būsto nuomos mokesčio mokėjimo.

 Pranešėja – L. Murauskienė. Siūlo nuo 2022 m. spalio 1 d. iki 2022 m. gruodžio 31 d. atleisti nuo savivaldybės socialinio būsto nuomos mokesčio mokėjimo būsto nuomininkę V. M. ir nuo 2022 m. lapkričio 1 d. iki 2022 m. gruodžio 31 d. atleisti nuo savivaldybės socialinio būsto nuomos mokesčio mokėjimo būsto nuomininką O. A.

 NUTARTA. Pritarti sprendimo projektui (bendru sutarimu).

 9. SVARSTYTA. Įgaliojimo suteikimas savivaldybės administracijos direktoriui nustatyti maksimalius socialinės priežiūros paslaugų išlaidų finansavimo Klaipėdos miesto gyventojams dydžius.

 Pranešėja – A. Liesytė. Primena, kad Klaipėdos miesto savivaldybės taryba (2011 m. liepos 28 d. tarybos sprendimu Nr. T2-256, 2.2 punktu) yra įpareigojusi Savivaldybės administracijos direktorių nustatyti maksimalius socialinės globos išlaidų finansavimo Klaipėdos miesto gyventojams dydžius. Pasikeitus Lietuvos Respublikos vyriausybės 2006 m. spalio 10 d. nutarimo Nr. 978 „Dėl socialinių paslaugų finansavimo ir lėšų apskaičiavimo metodikos patvirtinimo“ 32 punktui, maksimalūs dydžiai nustatomi ne tik socialinės globos paslaugų išlaidoms finansuoti, bet ir socialinės priežiūros paslaugų išlaidoms finansuoti savo miesto gyventojams. Šiuo tarybos sprendimu numatyta įpareigoti Savivaldybės administracijos direktorių nustatyti maksimalius socialinės priežiūros paslaugų išlaidų finansavimo Klaipėdos miesto gyventojams dydžius.

 NUTARTA. Pritarti sprendimo projektui (bendru sutarimu).

 10. SVARSTYTA. Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimas.

 Pranešėja – K. Petraitienė. Siūlo keisti Klaipėdos miesto savivaldybės tarybos 2022 m. vasario 17 d. sprendimą Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ (pakeistas 2022 m. balandžio 28 d. Klaipėdos miesto savivaldybės tarybos sprendimu Nr. T2-80, 2022 m. birželio 22 d. sprendimu Nr. T2-158, 2022 m. rugsėjo 15 d. sprendimu Nr. T2-197 ir 2022 m. rugsėjo 20 d. sprendimu Nr. T2-225), siekiant padidinti biudžeto pajamas dėl dotacijų skyrimo Savivaldybei, gavus daugiau pajamų iš Aplinkos apsaugos rėmimo specialiosios programos ir ES finansinės paramos ir bendrojo finansavimo lėšų ir paskirstyti lėšas asignavimams bei keisti asignavimus, nekeičiant bendros jų apimties, pagal ekonominę klasifikaciją, atsižvelgiant į Savivaldybės administracijos pateiktas paraiškas.

 NUTARTA. Pritarti sprendimo projektui (bendru sutarimu).

 11. SVARSTYTA. Klaipėdos miesto savivaldybės biudžeto asignavimų administravimas ir biudžeto vykdymo tvarkos aprašo patvirtinimas.

 Pranešėja – K. Petraitienė. Sako, kad sprendimo projekto tikslas - pakeisti Klaipėdos miesto savivaldybės biudžeto asignavimų administravimo ir biudžeto vykdymo tvarkos aprašą, patvirtintą Klaipėdos miesto savivaldybės tarybos 2013 m. gruodžio 18 d. sprendimu Nr.T2-314, teikiant tvirtinti minėto tvarkos aprašo naują redakciją, atitinkančią galiojančius teisės aktus. Vadovaujantis Lietuvos Respublikos vietos savivaldos įstatymu, Savivaldybės taryba nustato savivaldybės biudžeto asignavimų administravimo ir savivaldybės biudžeto vykdymo tvarką.

 NUTARTA. Pritarti sprendimo projektui (bendru sutarimu).

 12. SVARSTYTA. Klaipėdos miesto savivaldybės 2023-2025 m. strateginio veiklos plano programų projektų pristatymas.

 Pranešėja – S. Kačerauskaitė. Primena, kad planas parengtas vadovaujantis strateginiais dokumentais: Klaipėdos miesto savivaldybės 2021-2030 m. strateginiu veiklos planu, Savivaldybės 2019-2023 m. veiklos prioritetais (koalicijos programa), finansinių išteklių prognozėmis. Informuoja apie SVP programų finansavimą. Teigia, kad Klaipėdos miesto savivaldybės administracijos ir biudžetinių įstaigų pateiktas lėšų poreikis 2023 m. 28 mln. eurų didesnis nei prognozuojamas 2023 m. pajamos. 2022 m. patvirtintos Savivaldybės biudžeto pajamos – 155,6 mln. eurų, 2023 m. prognozuojamos Savivaldybės biudžeto pajamos – 185,1 mln. eurų. S. Kačerauskaitė pristato 2023-2025 metų Strateginio veiklos plano projektą.

 S. Kačerauskaitė, E. Jurkevičienė atsako į komiteto narių klausimus.

 NUTARTA. Pristatymas išklausytas.

 Posėdis baigėsi 14.20 val.

Posėdžio pirmininkas Kazys Bagdonas

Posėdžio sekretorė Lietutė Demidova